Nimbostratus : n'eo ket ur ger anavet-kaer, n'eo ket ker brudet èl ar c'humulonimbus, n'eo ket flamm e livoù. Met kement unan a zo bet é torimellat en ur jardin ar miz paset-mañ, é klask lakaat dour doc'h treid ar boketoù pe ar legumaj, é welet ar c'hlazenn é tonet da vout ur  velenenn, a gav ur misi gwelet ur mekanik ker bamus, ker spletus, ken efedus èl un nimbostratus : hennezh a zo é lakaat ar glav da deurel dousigoù, a-zal ar mintin-mañ, é strewiñ e dapennoù àr gement plantenn, gwezenn, jardrin a zo, hep gober kemm etre hennañ pe hennezh, hep goulenn bout paeet, hep ma vehe afer a sevel ur c'haier-kargoù nag ober taolennoù-kontaouriezh... Ha puilh, frañjemant, jenerus, brokus... Hag e dapennoù éc'h arru en douar karnet, doc'h en em siliñ en douar, doc'h er blotaat a-nebeudigoù hep  fondiñ an ervi, hep kas tout d'an dias. Ha n'eus ket afer a ober tra ebet, ken 'met sellet, selaou doc'h sonerezh ankouaet an dour-se... hag añse dastum an dour e kement pod pe tonell a c'helloc'h kavout.